Gröhling, Branislav, poslanec NR SR (2022-10-06):
Vážený pán predsedajúci, vážený pán minister, pani spravodajkyňa, kolegovia, kolegyne, dovoľte mi, aby som na začiatku povedal, že budeme podporovať novelu. Ja som veľmi rád, že túto novelu, ktorú sme pripravovali ešte my na ministerstve, sa konečne podarilo dostať do Národnej rady. Ja som sa aj celkom obával v rámci toho dlhého trvania času vymenovania nového ministra, že tento návrh alebo táto novela sa posunie až na októbrovú schôdzu. Musím povedať, že to by spôsobilo naozaj enormné problémy hlavne kolegom na ministerstve školstva, ktorí potrebujú, aby tento návrh zákona bol schválený skôr, aby bol podpísaný prezidentkou, aby sa nastavili všetky ostatné veci a ja dúfam, že v druhom čítaní sa nebude nejakým výrazným spôsobom meniť, nie sú tam okrem tej jednej veci, ktorú spomínal pán minister v rámci investícii, resp. kupovania budov a ostatných náležitostí, žiadna sporná vec. Aj tuto by som ja obhajoval ešte v rámci druhého čítania, aby tam zostala, pretože môže otvoriť ruky ministerstvu. Reforma poradní začína, tak ako bola spomínaná, teraz od 1. januára 2023 a na to, aby sa mohla spustiť, resp. aby o rok na to sa mohlo spustiť aj nové financovanie, potrebujeme mať jednotlivé dáta, čo poradne robia. A tieto jednotlivé dáta, čo poradne robia, potrebujeme mať od všetkých poradní, teda nie iba od tých štátnych, ako sa rozpráva, ale aj od ostatných poradní, ktoré sú zaradené teda bez nejakého rozdielu zriaďovateľov. Momentálne tieto dáta od súkromných poradní nemáme, musím povedať, že keď sme prišli na ministerstvo školstva, začali sme pripravovať reformu poradní, tak v rámci tejto reformy poradní sme naozaj narážali na také tie sporné veci, čo sa týka dát, lebo na základe toho sme nevedeli nastavovať ostatné postupy, ostatné kroky a už vôbec nie nejakým spôsobom financovanie. A viete, že máme aj niektoré poradne, hovorím že niektoré, nie všetky, ktoré majú neúmerné, veľké množstvo klientov a veľmi málo zamestnancov, takže je to veľmi sporné, že akým spôsobom poskytujú tieto služby, ako sa venujú deťom, ako robia jednotlivé diagnostiky. Dovoľte mi, aby z mojej strany som ešte povedal, že čo sú také tie najzákladnejšie a kľúčové veci a čo je podstatou novely tohto zákona, okrem toho, že potrebujeme na nastavenie tých spravodlivých a transparentných zmien vo financovaní štátnych a neštátnych poradní. Možno takými inými slovami, pretože niektorí kolegovia sa ma aj pýtali, že čo vlastne touto novelou budeme riešiť. Tak tento systém poskytovania odborných činností pre deti a ich rodiny financovaní štátu musí byť na základe skutočnej podpory. Toto je veľmi dôležité, aby sme to stále opakovali, pretože tu máme tú historickú skúsenosť, že sa to takto nedialo, že to nebolo na základe skutočnej podpory, ale bolo to na nejakom, ja poviem, že aj princípe biznisu s deťmi a kvôli tomu hlavne musíme nastaviť rovnaké pravidlá vo všetkých poradenských prvkoch celého poradenského systému. Tieto rovnaké pravidlá znamená, že obsah odbornej činnosti má byť financovaný na základe toho, o akú náročnosť poskytovanej služby ide. Tu musí ísť o kvalitu a nie o kvantitu. Môžme sa stále vracať do histórie, kde vieme, že boli takéto problémy, že sa veľmi výrazne diagnostikoval kvôli tomu, aby sa nahnali nejaké počty, ale tá kvalita naozaj v tomto prípade nebola. A keďže v súčasnosti nemáme alebo ministerstvo školstva nemá detailné dáta o kvalite poskytovaných služieb za všetky tieto poradne, táto novela zákona 597 nám poskytuje ten právny rámec alebo ministerstvu školstva poskytuje ten právny rámec, aby od každej jednej poradne, tak ako som spomínal, bez toho nech vieme, aký to je zriaďovateľ, teda všetky typy zriaďovateľa, aby sme mali informácie, aby sme mali informácie, že kto, s čím, prečo, akými výsledkami, akým spôsobom pracuje s deťmi a na základe toho, aby sa mohol vytvoriť už konečne transparentný systém, ktorý pomôže v prvom rade deťom. Možno si budete klásť otázku, že prečo je dôležité tá vec v rámci procesu reformy poradní. Asi všetci, ktorí sa venujeme tejto téme, viete, že to začalo už v 2019, tam boli také tie prvé nástrely, prvé návrhy, ktoré sa prezentovali ešte pod pani riaditeľkou Motlovou. Tam nebola nejaká politická, možno aj iná vôľa, aby sa naozaj zmenil poradenský systém. Tá zmena nastala príchodom nových ľudí na ministerstvo školstva, ktorí naozaj sa nadýchli, začali stavať na tom podklade, na tom prvotnom základe v roku 2019 a ja som veľmi rád, že sa to potom pretavilo do spomínanej novely na jeseň v roku 2021 a teraz že pokračujeme ďalej k tomu, aby sa zbierali dáta, aby od nasledujúceho kalendárneho roku toho ďalšieho, sme vedeli nastaviť aj financovanie. Možno tri také dôležité veci, ktoré ja som vnímal, keď sme tvorili tento návrh zákona, a to bola jednotnosť systému, to boli štandardy jednotlivých činností, a to bolo také to motto, že bližšie k školám, pretože sme vnímali, že tento poradenský systém je naozaj ako keby odtrhnutý v niektorých segmentoch od škôl. Čo sa týka jednotnosti systému, ktorý sa nastavuje, tak tam je veľmi dôležité, že rodič už nemusí rozmýšľať, na akú diagnózu má dieťa, že akú poradňu má navštíviť, pretože od januára budúceho roku ´23 budú všetci odborníci pod jednou strechou. Ako to funguje v súčasnosti, to určite viete, ale možno vysvetlíme ešte raz, ak som rodič dieťaťa, ktoré má v škole ťažkosti, a neviem, že prečo má tieto ťažkosti, navštívim štandardnú poradňu, tam ma príjmu, ja absolvujem vyšetrenie, dieťa si zvykne, zvykne si na poradňu, zvykne si na kolegov, resp. teda odborníkov, ktorí sú tam. Potom však môjmu dieťaťu budú diagnostikovať nejakú diagnózu, ktorá už nemôže byť vykonávaná v tom štandardnom centre, ale pôjde do špeciálnopedagogického centra v súčasnosti, teda do druhého centra. Tam znova budú robiť diagnostiku, tam si znova bude musieť zvyknúť na prostredie, bude si musieť zvyknúť na odborníkov a paradoxom je, že aj v tomto centre sú tí istí odborníci, ktorí sú aj v tom štandardnom centre, v tom ja hovorím, že bežnom prúde, ktorý je. Sú tam psychológovia, špeciálni pedagógovia, špeciálni logopédi a tak ďalej a tak ďalej a je to, je to nezmyselné, aby sme dieťa, ktoré si má zvyknúť na nejaký štandard, potom opätovne posúvali. Toto je ten problém, ktorý zažívame pri prideľovaní asistentov učiteľa, že sa deje na školách, že každý rok pomaly je možno iný asistent, čo dieťaťu nepomáha, a to sa tiež rieši v rámci nárokovateľných opatrení asistentov. Teda po novom, po schválení tejto novely, budú všetky centrá pod jednou strechou a rodič príde do poradni, a tam v tejto poradni ostane počas celého dňa. Nielen touto novelou, ale aj tou, ktorú sme schválili na jeseň ´21. Toto je to pokračovanie, aby sme vedeli nastaviť ten systém. Druhá vec, ktorú som spomínal, sú štandardy činnosti. Akýkoľvek rodič alebo kdekoľvek rodič príde s dieťaťom, ten štandard kvality bude vo všetkých poradniach rovnocenný. Ja nebudem hovoriť, že rovnaký, ale budem hovoriť, že rovnocenný. Toto zároveň teda zabraňuje nesprávnemu zaraďovaniu detí do špeciálnych škôl, to sme zase zažívali, ja tu nechcem vymenovávať tie sporné mestá alebo obce, kde vieme, že boli tieto kauzy, ale treba sa na to naozaj veľmi podrobne pozerať, a treba robiť tie jednotlivé kroky. Aj toto je jeden z tých krokov, aby sa takéto veci nestávali, aby sme vedeli zabrániť zaraďovaniu detí do špeciálneho prúdu škôl napríklad aj tým, že namiesto takej tej komplexnej diagnostiky, ktorá sa používala v minulosti, sa v súčasnosti v niektorých, opakujem znova, v niektorých centrách používala iba určitá časť tohto diagnostického systému a možno práve keby prekročili tú časť, ktorá im dovoľuje, či už financie, alebo ostatné možnosti jednotlivých poradní, toto dieťa, by sme prišli na to, že nemá takú diagnózu alebo že má inú diagnózu a na základe toho by sme vedeli nastaviť jednotlivé jeho pôsobenie aj v ďalšom, ďalšom živote. V súčasnosti teda bude to nastavená tak, že každá poradňa bude využívať alebo v súčasnosti, teda každá poradňa využíva aj iné testy, a tým spôsobuje aj iné vyhodnocovanie. Vzniká tam viacero problémov v praxi, môže tam byť chybovosť, môže tam byť rozdielna miera kvality pre všetky deti alebo aj pre ich rodičov, samozrejme, lebo na toto veľmi vplývajú následne aj rodičia. Dôležitá vec, ktorá ešte sa udeje, ktorú som spomínal v rámci toho tretieho bodu, je, že bližšie, bližšie v školách. Bližšie v školách znamená, že súčasťou tohto poradenského systému tak ako je nastavených tých päť krokov, ktoré pripravovala organizácia VÚDPaP v rámci poradenského systému, sa stáva aj učiteľ. Stáva sa učiteľ v triede a stávajú sa aj odborní zamestnanci na školách, pretože tam nie je možné to nejakým spôsobom oddeliť, toto sú prepojené nádoby, ktoré musia naozaj veľmi dobre fungovať a musia fungovať aj do budúcna hlavne kvôli tomu, aby sme pomohli každému jednému dieťaťu, ak chceme, aby dieťa bolo úspešné, aby bolo úspešné, či už v škole, alebo následne potom v živote, tieto poradenské zariadenia musia bezpodmienečne fungovať so školou. Nemôžu to byť nejaké oddelené nádoby, tak ako som spomínal. V súčasnosti to funguje aj tak, že niektoré poradne naozaj nefungujú so školami alebo že tam nie je taký ten štandard, že každá škola je na rovnakej úrovni a takýmto spôsobom komunikujú, ale možno niektoré školy majú lepšiu komunikáciu, niektoré školy majú inú komunikáciu, preto aj VÚDPaP nastavoval jednotlivých päť krokov poradenského systému tak, aby ten prvý, resp. prvé dva boli na školách, aby boli zafinancované, aby školám boli poskytnuté finančné prostriedky a na to potom nastavujeme ďalšie kroky, ktoré sú. Preto po novom od januára súčasťou poradenského systému je aj automatická práca v škole, teda odborníci z poradní budú spolupracovať nielen s rodičom dieťaťa, ale aj s pedagógmi alebo odbornými zamestnancami na školách. To sú také tie tri základné veci, ktoré som vnímal ja, keď sa tvorila táto novela. Ja dúfam, že tam zostanú a že takýmto spôsobom pôjde aj do druhého čítania, následne bude schválený. Treba ešte podotknúť, že táto novela je súčasťou aj jedného z míľnikov plánu obnovy v komponente 6, je to 3. Je pravda, že toto splnenie máme až v roku, v ďalšej platbe, teda v štvrtej platbe, nie v tretej platbe, ktorá má byť na jar. Ja som veľmi rád, že takýmto spôsobom sa to podarilo predpripraviť, že aj pán minister budete mať omnoho jednoduchšiu prácu potom v rámci takého odčiarkavania si jednotlivých míľnikov cez štvrtú platbu. Ďakujem veľmi pekne.